Küüditamine tekitas noortes masendust ja viha, paljude sugulased ja tuttavad saadeti Sibe­risse. Siberisse küüditati ka SKO staabi  liige A. Saluorg koos perekonnaga. Kättemaksuks otsustas SKO staap lasta õhku Võru julgeolekuosakonna hoone. Pommi valmistas ette O. Miina. Temal olid lõhkeainete ja lõhkekehade käsitsemises mõningad kogemused. 1944. aasta sõjasuvel oli Miina kodukülla Pääsnasse majutatud mingi sakslaste inseneri- või sapööriväeosa. Need õpetasid Miinat käsitsema igasuguseid lõhkeaineid ja lõhkekehi. Lahkudes olevat nad Miinale öelnud, et nüüd oled valmis diversant ning kui vaja, võtame sinuga ühendust. Nad jätsid Miinale ka  ümbruskonna topograafilised kaardid.  Metsavennad muretsesid poistele kaks tankimiini. Miina sidus miinid omavahel traadiga kokku ja monteeris niiviisi saadud 14 - 15 kg kaaluva pommi kohvrisse. Pommile paigaldas ta kolm sütikut, kaks eri pikkuses süütenööriga ja kolmanda löögimehhanismiga hetketegevuse sütiku. Kolmanda sütiku jaoks puuris ta pommile täiendava augu. Ühel sütikul oli süüte­nöör pommi lõhkamiseks 20 sekundi pärast ja seda oleks kasutatud juhul, kui pomm oleks õnnestunud paigaldada  tähelepanematult KGB maja teisele korrusele viiva trepi alla: 20 sekundiga oleks jõutud rahulikult majast väljuda ning ohutusse kaugusse eemalduda. Lühemat süütenööri, mis oleks pannud pommi lõhkama 7 sekundi pärast, oleks kasutatud juhul, kui paigal­damist oleks mis­ki seganud ja pommi ei oleks jõutud ettenähtud kohta paigaldada: 7 sekundiga oleks saanud veel majast välja joosta ning paarikümne meetri kaugusele eemal­duda. Lööksütikut oleks ka­su­tatud aga juhul, kui pommi paigaldajatele oleks peale satutud ning  mingit pääsemist ei oleks enam olnud, sel juhul oleks end koos kinnivõtjatega õhku lastud. Seega oli pommi paigaldajate näol tegemist potentsiaalsete isamaa eest surmaminejatega - Eesti oma kami­kadzedega.  Ühel 1949. aasta aprilliõhtul üritasid O. Miina ja V. Pajumets pommi ettenähtud kohta toimetada, kuid see ebaõnnestus. Sel õhtul oli linnas toimunud mingi pidu, tänaval oli palju inimesi ning plahvatus oleks võinud tekitada süütute inimeste hulgas asjatuid ohvreid. Nad peitsid pommi ühe SKO liikme  puukuuri, et seda teine kord üritada kohale panna, kuid sealt läks pomm saladuslikult kaduma. Ilmselt avastas keegi kuurist pommi ja viis ära.